Galko, Ľubomír, minister obrany SR (2011-09-07):
Ďakujem pekne. Vážený pán predsedajúci, vážené panie poslankyne, vážení páni poslanci, predloženým návrhom zákona sa nahradia dva súčasné zákony, a to zákon č. 48/2002 Z. z. o pobyte cudzincov a zákon č. 477/2003 Z. z. o ochrane štátnej hranice. Vstupom Slovenskej republiky do Európskej únie a do schengenského priestoru a s pribúdajúcou európskou legislatívou sa podstatne zmenili požiadavky kladené na právnu úpravu týkajúcu sa prekračovania hraníc, udeľovania víz pobytu cudzincov a administratívneho vyhosťovania. Nový zákon ma teda za cieľ modernú, komplexnú a jednotnú úpravu tejto problematiky, ktorá bude plne kompatibilná s európskym a medzinárodným právom. Systém navrhovaných opatrení je zameraný na reguláciu migrácie s prihliadnutím predovšetkým na bezpečnosť Slovenskej republiky, na boj proti nelegálnej migrácii a zneužívaniu niektorých druhov pobytu a na uľahčenie želanej migrácie. V týchto súvislostiach sa celkovo prepracovala terminológia používaná v súčasnej právnej úprave vrátane zavedenia nových definícií. Ide najmä o striktné rozlišovanie medzi štátnym príslušníkom tretej krajiny, občanom Európskej únie a jeho rodinným príslušníkom. V nadväznosti na možnosť odvolať sa pri neudelení schengenského víza sa konkrétne upravuje konanie o odvolaní, ktoré v súčasnosti absentuje. Zavádzajú sa niektoré nové druhy prechodných pobytov s cieľom lepšie vystihnúť ich špecifiká. Ide o prechodný pobyt pre vedcov a výskumníkov, pre Slovákov žijúcich v zahraničí a pre osoby s dlhodobým pobytom v inom členskom štáte Európskej únie. Štátni príslušníci tretej krajiny s prechodným pobytom na účel štúdia, na účel výskumu a vývoja, na účel zlúčenia rodiny a Slováci žijúci v zahraničí budú môcť počas prechodného pobytu na území Slovenskej republiky aj podnikať. Návrh zákona taktiež nadväzuje na ostatnú novelu súčasného zákona o pobyte cudzincov, ktorú v júni schválila Národná rada Slovenskej republiky a ktorá zaviedla vydávanie modrých kariet pre vysokokvalifikovaných zamestnancov z tretích krajín. Modrá karta znamená uľahčenie prístupu vysokokvalifikovaných cudzincov na územie Slovenskej republiky, ale aj uľahčenie migrácie jej držiteľom v rámci celej Európskej únie. Návrhom zákona sa znižuje administratívne zaťaženie cudzincov pri získavaní niektorých druhov pobytu. Cudzincom sa začnú vydávať nové doklady vo forme ID karty s čipom, čím sa prestanú vydávať doklady vo forme nálepky do pasu. Pri posudzovaní bezúhonnosti cudzinca si bude môcť výpis z registra trestov vyžiadať priamo policajný útvar, čím sa zrýchli konanie. Uľahčí sa informovanosť cudzincov a komunikácia s nimi prostredníctvom viacjazyčných úradných tlačív, akceptovania dokladov v českom jazyku, zverejňovania informácií na webových stránkach ministerstva vnútra a ministerstva zahraničných vecí. Posilnila sa tiež ochrana práv maloletých bez sprievodu, ktorí sa našom území zdržiavajú často dlhodobo, ale bez istoty zotrvania. Umožní sa im udelenie trvalého pobytu po dosiahnutí plnoletosti, ak u nás študovali najmenej tri roky. Obetiam nelegálneho zamestnávania sa bude obdobne ako obetiam obchodovania s ľuďmi udeľovať tolerovaný pobyt. Náklady spojené s administratívnym vyhostením cudzinca, ktorý bol nelegálne zamestnaný na našom území, bude hradiť jeho nelegálny zamestnávateľ. Úplne nanovo sa upravujú vstup a pobyt občanov Európskej únie a ich rodinných príslušníkov, ktorým právo na slobodu pobytu a pohybu vyplýva priamo zo zakladajúcich zmlúv Európskej únie. A je jedným z jej základných pilierov. Úprava ich pobytu sa plne zosúladila s príslušnou smernicou a s pripomienkami Komisie k jej doterajšej transpozícii. S ohľadom na bezpečnosť štát, verejný poriadok a verejné zdravie sa upravili tiež ustanovenia o administratívnom vyhostení, predvedení a zaistení cudzinca. Vo vzťahu k zaisteniu cudzinca sa zavádzajú alternatívy zaistenia, ktoré budú môcť nahradiť obmedzenie osobnej slobody. Ide teda o obdobný princíp ako nahradenie väzby v trestnom konaní. Alternatívy zaistenia budú spočívať v hlásení pobytu alebo v zložení peňažnej záruky. Zákon určitým spôsobom odbremení aj podnikateľov v cestovnom ruchu a hotelierstve od administratívnych povinností vo vzťahu k ubytovaniu ubytovaných cudzincov. Vypustí sa povinnosť vedenia domovej knihy pre ubytovaných cudzincov, ktorá je duplicitná, voči knihe ubytovaných, a umožní sa zasielanie hlásenia pobytu cudzincov aj elektronicky. V novele leteckého zákona sa z dôvodu zlepšenia výkonu hraničných kontrol a z dôvodu plnenia našich schengenských záväzkov upravujú podmienky na vydanie licencie na prevádzkovanie schengenského letiska. Vážený pán predsedajúci, vážené panie poslankyne, vážení páni poslanci, vzhľadom na uvedené si vás dovoľujem požiadať o postúpenie predloženého návrhu zákona do druhého čítania.